আইসিসির বার্ষিক বিশ্ব ওয়ানডে র‍্যাঙ্কিং। ২০১৪ সালের মে মাসের ১ তারিখ থেকে পরবর্তী ম্যাচগুলোর ফলাফলকে বিবেচনায় আনা হয়েছে। র‍্যাঙ্কিংয়ে বাংলাদেশ আছে আগের সপ্তম অবস্থানেই। রেটিং পয়েন্ট কমেছে একটি। বর্তমান রেটিং ৯১। কিন্তু সুসংবাদ হলো ষষ্ঠ স্থানে থাকা শ্রীলঙ্কার সঙ্গে টাইগারদের পয়েন্ট ব্যবধান কমে হয়েছে মাত্র দুই। শ্রীলঙ্কার রেটিং ৯৩। তার চেয়েও বড় সুসংবাদ, নবম স্থানে থাকা ওয়েস্ট ইন্ডিজের চেয়ে ১২ পয়েন্টে এগিয়ে বাংলাদেশ। তাতে ২০১৯ সালের ইংল্যান্ড বিশ্বকাপে সরাসরি খেলার স্বপ্ন উজ্জ্বল হয়েছে মাশরাফি বিন মুর্তজার দলের। স্বাগতিক হিসেবে ইংল্যান্ড সরাসরি বিশ্বকাপ খেলবে। ৩০ সেপ্টেম্বর পর্যন্ত পারফরম্যান্সের ভিত্তিতে র‍্যাঙ্কিংয়ের শীর্ষ সাত দল (ইংল্যান্ড বাদে) সরাসরি চলে যাবে বিশ্বকাপে। এ সময়ের মধ্যে ওয়েস্ট ইন্ডিজের পক্ষে বাংলাদেশের সঙ্গে ব্যবধানটা কমিয়ে আনার সম্ভাবনা নেই বললেই চলে।